<https://financialintelligence.ro/turcia-ar-putea-fi-un-facilitator-in-problema-centralei-nucleare-zaporojie-i-a-spus-erdogan-lui-putin/#newsarticle>
<http://schema.org/articleBody>
"Preşedintele turc Recep Tayyip Erdogan i-a spus omologului său rus Vladimir Putin, sâmbătă, într-o discuţie la telefon, că Turcia ar putea juca rolul de \"facilitator\" în problema centralei nucleare Zaporojie din Ucraina, a anunţat biroul său de presă, informează Reuters, potrivit Agerpres.\r\n\r\nCei doi lideri au discutat de asemenea evoluţiile în ceea ce priveşte exporturile de grâu ucrainean şi şi-au exprimat hotărârea de a continua conform calendarului stabilit construcţia centralei nucleare Akkuyu în sudul Turciei de către compania nucleară rusă Rosatom, a adăugat Preşedinţia turcă.\r\n\r\nErdogan şi Putin au convenit să discute această problemă în detaliu când se vor întâlni la Samarkand, în Uzbekistan, pentru un summit ce va avea loc pe 15-16 septembrie.\r\n\r\nAutorităţile de la Ankara şi-au propus ca primul reactor al centralei de la Akkuyu să fie pus în funcţiune înainte de alegerile prezidenţiale şi parlamentare din 2023 şi estimează că viitoarea centrală va putea acoperi 10% din cererea internă de electricitate după ce toate cele patru reactoare vor deveni operaţionale.\r\n\r\nPotrivit agenţiei TASS, Erdogan a subliniat \"rolul constructiv\" al Rusiei în organizarea misiunii Agenţiei Internaţionale pentru Energie Atomică (AIEA) la centrala Zaporojie.\r\n\r\nO echipă de experţi ai AIEA a sosit joi la complexul centralei nucleare Zaporojie din sudul Ucrainei pentru a evalua riscul unui dezastru cu radiaţii, după o întârziere de câteva ore provocată de bombardamente efectuate în apropierea obiectivului.\r\n\r\nÎn cadrul aceleiaşi discuţii telefonice, preşedintele turc a exprimat condoleanţe în legătură cu decesul ultimului lider sovietic Mihail Gorbaciov, potrivit biroului de presă al Kremlinului.\r\n\r\nMihail Gorbaciov a murit marţi seara, la vârsta de 91 de ani, în urma unei \"lungi şi grave maladii\", potrivit spitalului unde fusese îngrijit. Mihail Gorbacov a marcat istoria, grăbind, în pofida dorinţei sale, destrămarea Uniunii Sovietice în 1991, în timp ce încerca să o salveze cu reforme democratice şi economice, punând astfel capăt Războiului Rece."
<https://financialintelligence.ro/turcia-ar-putea-fi-un-facilitator-in-problema-centralei-nucleare-zaporojie-i-a-spus-erdogan-lui-putin/>